През това време Кристиан ІV напредва на юг, но е пресрещнат от Тили. Без да се стигне до голямо сражение кралят е принуден да започне отстъпление. През лятото, вече близо до границите на кралството си, той решава да заеме силни позиции при градчето Лутер, за да спре противника си. Битката, разразила се на 27 август 1626 г., би могла да се развие по друг начин, но в навечерието ѝ 5000 войници на Валенщайн се присъединяват към Тили. Датчаните са се строили зад дълбоко дере, което очакват да послужи като естествена бариера. Един от полковете на Тили обаче успява да го преодолее, да създаде плацдарм от другата страна и така пехотата да напредне успешно. Решаващи се оказват фланговите атаки на конницата на Тили. Те пречупват бойния дух на датчаните и ги принуждават да се оттеглят.